Tesla i Norge oppført med flere millioner i ubetalte regninger

En rekke kreditorer har uoppgjorte krav hos Tesla Motors Norway. Selskapet skylder på systemfeil – igjen.

Diverse Tesla-modeller står linet opp på utleveringssenteret til Tesla ved Norges Varemesse på Lillestrøm. Tesla har en rekke inkassokrav mot seg, men sier det skyldes en feil med KID-nummer. Vis mer byoutline Fredrik Hagen / NTB scanpix

Publisert: Oppdatert: 20. februar 2020 18:49 , Publisert: 20. februar 2020 18:03

I løpet av høsten i fjor ramlet det inn en lang rekke inkassosaker mot Teslas norske selskap Tesla Motors Norway.

Tirsdag forrige uke var det registrert 113 betalingsanmerkninger og seks tvungen pant på selskapet, ifølge Proff Forvalt, som henter inn opplysninger fra blant annet inkassobyråene og løsøreregisteret.

Til sammen utgjorde betalingsanmerkningene 7,7 millioner kroner, mens det var tatt pant for til sammen 356.721 kroner.

Antallet betalingsanmerkninger og tvungen pant har blitt gradvis redusert over de siste dagene.

Torsdag utgjør antallet betalingsanmerkninger 90 og den totale summen 5,7 millioner kroner. Antallet tvungen pant er redusert til fire.

En rekke ulike kreditorer står på listen, og beløpene varierer fra 20–30 kroner til det største på 2,7 millioner.

Les på E24+ Bloomberg: Verdens største elbilselskap er på en annen planet enn Tesla

Skylder på feil med KID-nummer

En systemfeil er forklaringen, ifølge kommunikasjonssjef Even Sandvold Roland i Tesla i Norge.

– Vi ønsker selvfølgelig å ha gode samarbeid med alle leverandørene våre i Norge, og jobber aktivt med å rydde opp i sakene som har kommet inn. De fleste sakene skyldes en systemfeil som førte til at KID-nummer ikke ble lagt ved transaksjonen når betalingen ble utført, og dermed kan ikke leverandøren se hvilken faktura betalingen gjelder, skriver Roland i en e-post til E24.

– Vi opplever forståelse fra leverandørene på at dette er et rent organisatorisk problem og ikke et økonomisk, skriver han.

Les også Tesla under press i solcellesatsing

På spørsmål om hvor mange av sakene som dreier seg om feil KID-nummer og når Tesla oppdaget denne feilen, ønsker ikke Roland kommentere.

– Vi jobber med å rydde opp i sakene som har kommet inn sammen med leverandørene våre, og ønsker ikke å ta diskusjonene om dette i media. Vi har derfor ingen ytterligere kommentarer, skriver han.

Ble begjært konkurs i 2017

E24 har vært i kontakt med flere av kreditorene, som ikke ønsker å kommentere saken.

Noen av dem opplyser at kravet nå er gjort opp, mens andre sier de fortsatt har uoppgjorte krav mot Tesla.

Les også Tesla tilbakekaller 1.000 Model X-biler i Norge

Dette er ikke første gang E24 omtaler betalingsproblemer for Tesla Motors Norway.

For tre år siden ble det norske Tesla-selskapet begjært konkurs av reklamebyrået PS Press på grunn av en ubetalt regning på drøyt 1.500 kroner.

PS Press forklarte til E24 at byrået hadde hørt at Tesla spekulerte i å ikke betale, og bestemte seg derfor for å ta saken til retten.

Roland i Tesla Motors Norway avviste en slik praksis, og ga følgende forklaring på betalingssvikten:

– Vi har hatt noen utfordringer med betalingssystemene våre i starten av 2016, og de er nå i svært stor grad løst.

I april 2016 skrev VG at Tesla hadde pådratt seg over 200 inkassosaker i Norge. De uoppgjorte kravene beløp seg da til 2,1 millioner kroner.

Teslas forklaring var den gangen at selskapet hadde flyttet systemet som håndterer leverandører og utbetalinger, og at dette hadde skapt noen logistiske utfordringer.

Les også Robert Næss advarer mot Tesla-aksjen: – Fryktelig høyt priset

Milliardomsetning og -gjeld

Tesla Motors Norway er et heleid datterselskap i Tesla-konsernet og utfører salg, markedsføring, distribusjon og verkstedtjenester for den amerikanske bilgiganten.

I 2018 hadde Tesla Motors Norway inntekter på 6,57 milliarder kroner og et driftsresultat på 98,6 millioner kroner.

Kostnadene utgjorde 6,47 milliarder, mens egenkapitalen ved utgangen av 2018 var på 218,5 millioner kroner.

Kortsiktig og langsiktig gjeld utgjorde til sammen 2,65 milliarder kroner.

Her kan du lese mer om Tesla Motors Tesla Elbil